Broj: 711-I-1497-M-310/22-02-21

Zagreb, 21. lipnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić i Tatijane Vučetić kao članova Povjerenstva, na temelju članka na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Vinka Kasana, gradonačelnika Grada Lipika**, za davanjem mišljenja Povjerenstva, na 177. sjednici, održanoj dana 21. lipnja 2022.g., daje sljedeće

**MIŠLJENJE**

1. **Sukladno odredbama ZSSI-a članovi predstavničkog tijela jedinice lokalne samouprave nisu obveznici navedenog** **Zakona, slijedom čega isti ne mogu postupati suprotno njegovim odredbama, niti njihovo postupanje može predstavljati povod za postupak u kojem bi Povjerenstvo utvrđivalo postojanje povrede toga Zakona.**
2. **Dodjela potpora male vrijednosti za poticanje malog i srednjeg poduzetništva u 2022. godini od strane Grada Lipina obrtu GOLDEN GRAIN, kojem je vlasnik Vinko Strganac, član Gradskog vijeća Grada Lipka, smatra se poslovnim odnosu u smislu članka 5. stavka 4. ZSSI-a, te je o stupanju u takav poslovni odnos, Vinko Strganac dužan obavijestiti navedeno predstavničko tijelo pisanim putem u roku od 15 dana.**

Obrazloženje

Zahtjev za mišljenjem Povjerenstva podnio je Vinko Kasana, gradonačelnik Grada Lipika. Zahtjev je u Povjerenstvu zaprimljen 13.lipnja 2022. pod poslovnim brojem 711-U-6081-M-310/22-01-5, povodom kojeg se vodi predmet broj M-310/22.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da Vinko Kasana obnaša dužnost Gradonačelnika Grada Lipika u aktualnom mandatu od 21. svibnja 2021. te je stoga dužan pridržavati se odredaba ZSSI-a.

U zahtjevu obveznik navodi da je Gradsko vijeće Grada Lipika donijelo Program mjera za poticanje razvoja malog i srednjeg poduzetništva na području Grada Lipika za razdoblje od 2021. do 2025. godine („Službeni glasnik Grada Lipika“, broj 1/21.,1/22.) temeljem kojeg Grad Lipik svake godine raspisuje javni poziv i dodjeljuje potpore male vrijednosti u malom i srednjem poduzetništvu na području Grada Lipika.

Navodi se da je Javni poziv za podnošenje zahtjeva za dodjelu potpora male vrijednosti za poticanje razvoja malog i srednjeg poduzetništva u 2022. godini, (KLASA: 371-02/22-01/02. URBROJ: 2177- 02-03/1-22-01) objavljen 17. ožujka 2022. u Lipiku,a 05.04.2022. pristigao je zahtjev Obrta Golden Grain (MBO: 97930695. OIB: 38181450206) za mjeru 2.4. Vlasnik obrta Golden Grain je Vinko Strganac, koji je ujedno i vijećnik u Gradskom vijeću Grada Lipika.

Obveznik traži mišljenje Povjerenstva predstavlja li odobrenje potpore po zahtjevu obrta Golden Grain sukob interesa.

Člankom 3. ZSSI-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istog članka odredbe ZSSI-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Navedenim člankom ZSSI-a nije navedeno da su članovi predstavničkog tijela jedinice lokalne i područne (regionalne) samouprave obveznici istog Zakona.

Člankom 4. stavkom 1. ZSSI-a propisano je da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti. Stavkom 3. predmetnog članka propisano je da je član predstavničkog tijela dužan pisanim putem u roku od 15 dana od stupanja na dužnost ili stjecanja udjela obavijestiti predsjednika predstavničkog tijela ako ima 5 % ili više udjela u vlasništvu poslovnog subjekta.

Slijedom navedenog, članovi predstavničkog tijela jedinice lokalne i područne (regionalne) samouprave nisu obveznici ZSSI-a te se odredbe ZSSI-a, osim odredbi iz članka 4. tog Zakona na njih ne primjenjuju, te isti ne mogu postupati suprotno njegovim odredbama niti njihovo postupanje može predstavljati povod za postupak u kojem bi Povjerenstvo utvrđivalo postojanje povrede toga Zakona.

Međutim, Povjerenstvo ukazuje da pojam obveznika u smislu ZSSI-a i pojam javne dužnosti nisu istoznačnice, već je krug javnih dužnosti mnogi širi od kruga obveznika definiranog ZSSI-om. Isto tako, Povjerenstvo napominje kako je sukladno odredbi članka 4. ZSSI-a predstavničko tijelo dužno donijeti kodeks ponašanja koji se odnosi na članove predstavničkih tijela i sadrži, između ostalog, odredbe o sprječavanju sukoba interesa.

S obzirom na navedeno, Povjerenstvo ukazuje obvezniku da navedeni etički kodeks može sadržavati odredbe o obvezi izuzimanja i deklariranja članova predstavničkog tijela u slučaju mogućeg sukoba interesa, kao i ograničenja i postupanja vezno uz stupanja u poslovne odnose članova predstavničkih tijela s jedinicom lokalne i područne (regionalne) samouprave čiji je član pro futuro, te da bi prema mišljenju Povjerenstva predmetnu situaciju trebalo razmotriti sa aspekta potencijalnog sukoba interesa i nastavno kodeksom ponašanja urediti način postupanja.

Člankom 5. stavkom 1. podstavkom 4. ZSSI-a propisano je da poslovni odnosobuhvaća ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda.

Člankom 4. stavkom 5. ZSSI-a propisano je da je član predstavničkog tijela dužan pisanim putem u roku od 15 dana obavijestiti predstavničko tijelo o stupanju u poslovni odnos poslovnih subjekata u njegovu vlasništvu i vlasništvu članova njegove obitelji s jedinicom lokalne i područne (regionalne) samouprave u kojoj obnaša dužnost člana predstavničkog tijela te s trgovačkim društvima i drugim pravnim osobama kojima je ta jedinica osnivač ili član.

Dodjela potpora male vrijednosti za poticanje malog i srednjeg poduzetništva u 2022. godini od strane Grada Lipika obrtu GOLDEN GRAIN, Lipik, kojem je vlasnik Vinko Strganac, vijećnik Gradskog vijeća Grada Lipika, oblik je izravnog stjecanja sredstava od tijela javne vlasti te se stoga radi o poslovnom odnosu u smislu članka 5. stavka 1. podstavka 4. ZSSI-a. Ukoliko navedena sredstava budu dodijeljena, Vinko Strganac je kao član Gradskog vijeća Grada Lipika o stupanju u takav poslovni odnos obrta u svom vlasništvu s jedinicom lokalne samouprave u kojoj obnaša predmentu dužnost dužan obavijestiti navedeno predstavničko tijelo pisanim putem u roku od 15 dana.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositelj zahtjeva, putem e-maila
2. Objava na internetskoj stranici Povjerenstva
3. Pismohrana